Nu bliver det lettere at få hjælp, hvis man er ung i Aalborg og har det svært. Kommunen oprettede i dag et center, så børn og unge kan komme direkte ind fra gaden for at få hjælp

Headspace hedder centret, som er etableret via et samarbejde mellem Aalborg Kommune og "Det sociale Netværk", hvis formand er tidligere statsminister, Poul Nyrup. - Jeg tror ikke, jeg kan se en bedre kommune for mig end Aalborg, som i den grad viser åbenhed og forståelse for de unge menneskers problemer, siger Poul Nyrup, der selv har mistet en datter, der led af depression. For rådmand, Mai-Britt Iversen, er det en stor fordel, at de unge brugere af centret ikke skal udfylde formularer eller opgive cpr-nummer, før de kan komme til centret med deres problemer. - Det er deres sted, og tingene foregår på deres præmisser, siger rådmanden for Familie- og Beskæftigelsesforvaltningen. Undersøgelser viser, at 100.000 børn og unge i hele landet har psykiske problemer af en eller anden art. Headspace-centret åbner i Aalborg og fem andre danske byer i september.